b'\n_START_ARTICLE_\nMauri Eivola\n_START_PARAGRAPH_\nMauri Eivola (s. 15. maaliskuuta 1963 Turku) on suomalainen, 192 senttimetri\xc3\xa4 pitk\xc3\xa4 j\xc3\xa4\xc3\xa4kiekkohy\xc3\xb6kk\xc3\xa4\xc3\xa4j\xc3\xa4, joka pelasi SM-liigassa 1980-luvulla. H\xc3\xa4n edusti Suomea kahdeksassa B-maaottelussa ja viidess\xc3\xa4 nuorten maaottelussa. Buffalo Sabres varasi h\xc3\xa4net NHL:\xc3\xa4\xc3\xa4n varausnumerolla 101 vuonna 1981. Samana vuonna varattiin viisi muutakin TPS:n junioripelaajaa: Hannu Virta, Jali Wahlsten, Heikki Leime, Teppo Virta ja Kari Kanervo._NEWLINE_Eivola l\xc3\xa4hti 18-vuotiaana Yhdysvaltoihin ja pelasi yhden kauden Niagara Fallsissa ja Rochesterissa. Kaudella 1982\xe2\x80\x931983 h\xc3\xa4n pelasi SM-liigaa TPS:n joukkueessa 11 ottelun verran mutta ker\xc3\xa4si tilastoihinsa vain kuusi j\xc3\xa4\xc3\xa4hyminuuttia eik\xc3\xa4 yht\xc3\xa4\xc3\xa4n tehopisteit\xc3\xa4. Kaudeksi 1983\xe2\x80\x931984 h\xc3\xa4n siirtyi I-divisioonaan Turun Toverien joukkueeseen mutta molemmat polvikierukat loukkaantuivat leikkauskuntoon ja Eivolan peliuraan tuli tauko._NEWLINE_Syksyll\xc3\xa4 1985 Eivola pelasi viiden ottelun verran II-divisioonaa Turun Kisa-Veikkojen joukkueessa. Sitten Eivolan pelioikeudet omistanut TPS vuokrasi h\xc3\xa4net I-divisioonajoukkue SaPKo:on valmistaakseen h\xc3\xa4nt\xc3\xa4 palaamaan liigaj\xc3\xa4ille. Eivola pelasi SaPKo:ssa viisi ottelua ja ker\xc3\xa4si seitsem\xc3\xa4n tehopistett\xc3\xa4, mutta Kiekkoreipas teki protestin Eivolan siirrosta ja t\xc3\xa4m\xc3\xa4 joutui j\xc3\xa4tt\xc3\xa4m\xc3\xa4\xc3\xa4n savonlinnalaisjoukkueen. Vuodenvaihteessa 1985\xe2\x80\x931986 TPS vuokrasi Eivolan SM-liigajoukkue Jokereihin. Heti ensimm\xc3\xa4isess\xc3\xa4 Helsingin-ottelussaan Eivola teki avausmaalin mutta j\xc3\xa4lleen h\xc3\xa4nen uransa uudessa seurassa j\xc3\xa4i viiden ottelun mittaiseksi, kun h\xc3\xa4n loukkaantumisten vuoksi putosi vaihtopelaajaksi._NEWLINE_Syksyll\xc3\xa4 1986 Eivola palasi SM-liigaan TPS:n joukkueessa. Ensimm\xc3\xa4isess\xc3\xa4 kotiottelussa Tapparaa vastaan Eivola oli joukkueensa ykk\xc3\xb6st\xc3\xa4hti. Kauden aikana h\xc3\xa4n pysyi vakiokokoonpanossa ja ker\xc3\xa4si 37 ottelussa tehopistein\xc3\xa4 9 maalia ja 12 sy\xc3\xb6tt\xc3\xb6\xc3\xa4. J\xc3\xa4\xc3\xa4hyherkkyys n\xc3\xa4kyi tilastoissa 87 j\xc3\xa4\xc3\xa4hyminuuttina. Kev\xc3\xa4\xc3\xa4n 1987 pudotuspeleiss\xc3\xa4 h\xc3\xa4n teki viidess\xc3\xa4 ottelussa kaksi maalia ja antoi kaksi maalisy\xc3\xb6tt\xc3\xb6\xc3\xa4. Kaudella 1987\xe2\x80\x931988 Eivola teki 31 ottelussa 8 maalia ja antoi 15 maalisy\xc3\xb6tt\xc3\xb6\xc3\xa4. J\xc3\xa4\xc3\xa4hyj\xc3\xa4 kertyi 46 minuuttia. Tuolloin TPS j\xc3\xa4i ensi kertaa liigahistoriansa aikana pudotuspelien ulkopuolelle. Kaudella 1988\xe2\x80\x931989 Eivola edusti SM-liigassa Porin \xc3\x84ssi\xc3\xa4 ja kokosi 35 ottelussa tehopisteet 10+15. J\xc3\xa4\xc3\xa4hyminuutteja kertyi 47. T\xc3\xa4m\xc3\xa4 j\xc3\xa4i Eivolan viimeiseksi liigakaudeksi. Kaikkiaan h\xc3\xa4n pelasi SM-liigassa 119 runkosarjaottelua, joissa saaliina oli 28 maalia, 43 maalisy\xc3\xb6tt\xc3\xb6\xc3\xa4 sek\xc3\xa4 200 j\xc3\xa4\xc3\xa4hyminuuttia. Pudotuspeleiss\xc3\xa4 h\xc3\xa4n oli mukana vain kev\xc3\xa4\xc3\xa4ll\xc3\xa4 1987 ja kokosi nelj\xc3\xa4n tehopisteen lis\xc3\xa4ksi nelj\xc3\xa4 j\xc3\xa4\xc3\xa4hyminuuttia.'